O‘zbekiston Respublikasi fuqarolarining harbiy xizmatni o‘tash tartibi to‘g‘risidagi nizomga o‘zgartirishlar kiritish to‘g‘risida

O‘zbekiston Respublikasi Mudofaa vazirligi harbiy okruglari qo‘shinlarining jangovar tarkibini yanada takomillashtirish, shuningdek, budjet mablag‘laridan samarali foydalanish maqsadida:
 1. O‘zbekiston Respublikasi Prezidentining 2019-yil 12-sentabrdagi PQ-4447-son qarori bilan tasdiqlangan O‘zbekiston Respublikasi fuqarolarining harbiy xizmatni o‘tash tartibi to‘g‘risidagi nizomga ilovaga muvofiq o‘zgartirishlar kiritilsin.
 2. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Prezidenti huzuridagi Xavfsizlik kengashi kotibi V.V. Maxmudov zimmasiga yuklansin. 
 1. 92-bandda:
 uchinchi xatboshi chiqarib tashlansin;
 to‘rtinchi xatboshi uchinchi xatboshi deb hisoblansin.
 2. 146-band quyidagi tahrirda bayon etilsin:
 “146. Kontrakt bo‘yicha harbiy xizmatchini komandirning (boshliqning) ixtiyoriga o‘tkazish hamda tegishli to‘lovlarni to‘lash quyidagi holatlarda va muddatlarga amalga oshiriladi:
 a) tashkiliy-shtat tadbirlari o‘tkazilishi yoki boshqa lavozimga tayinlanganligi munosabati bilan lavozimdan bo‘shatilganda — ikki oydan ko‘p bo‘lmagan muddatda.
 Bunda harbiy xizmatchiga quyidagi to‘lovlar amalga oshiriladi: harbiy unvon maoshi, oxirgi egallab turgan asosiy lavozimi bo‘yicha lavozim maoshi, xizmat yillari uchun ustama, maxsus moddiy rag‘batlantirish jamg‘armasi hisobidan ustama (15 foizgacha), bir yo‘la to‘lanadigan pul ta’minoti, qonunchilikda belgilangan tartibda oziq-ovqat payogi uchun kompensatsiya puli va turar joyni ijaraga olganlik (ijarada turganlik) uchun pul kompensatsiyasi;
 b) bir oydan ortiq vaqt davomida bedarak yo‘qolganida — harbiy xizmatchi harbiy qismga qaytgunicha (agarda uning harbiy xizmatni davom ettirishi to‘g‘risida boshqa qaror qabul qilinmagan bo‘lsa) yoki uning bedarak yo‘qolgan deb tan olingani yoki vafot etgan deb e’lon qilingani to‘g‘risidagi sud qarori qonuniy kuchga kirgan kunga qadar (o‘sha kunni ham qo‘shib hisoblaganda).
 Bunda pul ta’minoti harbiy xizmatchining oxirgi egallab turgan asosiy lavozimi bo‘yicha, harbiy xizmatchi harbiy qismga qaytgunicha (agarda uning harbiy xizmatni davom ettirishi to‘g‘risida boshqa qaror qabul qilinmagan bo‘lsa) yoki uning bedarak yo‘qolgan deb tan olingani yoki vafot etgan deb e’lon qilingani to‘g‘risidagi sud qarori qonuniy kuchga kirgan kunga qadar (o‘sha kunni ham qo‘shib hisoblaganda) harbiy xizmatchiga (uning oila a’zolariga) o‘n ikki oydan oshmagan muddatda to‘liq to‘lanadi;
 v) harbiy xizmatchi asirda yoki garov sifatida ushlangan hollarda — asirda bo‘lgan yoki garov tariqasida ushlab turilgan butun davr davomida.
 Bunda pul ta’minoti harbiy xizmatchiga (uning oila a’zolariga) oxirgi egallab turgan asosiy lavozimi bo‘yicha yuqorida ko‘rsatilgan davr uchun to‘liq to‘lanadi (o‘z ixtiyoriga ko‘ra asirda bo‘lgan (garov tariqasida ushlab turilgan) yoki O‘zbekiston Respublikasiga nisbatan jinoyat sodir etgan hollar bundan mustasno);
 g) harbiy xizmatchiga nisbatan qidiruv e’lon qilingan kundan boshlab.
 Bunda harbiy xizmatchiga nisbatan sudning qarori qabul qilingan kungacha pul ta’minoti to‘lanmaydi;
 d) harbiy xizmatchi bola parvarishi ta’tilida bo‘lganligi munosabati bilan — ushbu ta’til tugagunga qadar.
 Bunda ko‘rsatilgan davrda harbiy xizmatchiga pul ta’minoti to‘lanmaydi. Turar joyni ijaraga olganlik (ijarada turganlik) uchun pul kompensatsiyasi qonunchilikda belgilangan tartibda to‘lanadi; 
 e) harbiy xizmatchi olti oydan ko‘proq muddatga tayyorgarlik, qayta tayyorgarlik va malaka oshirish kurslariga, shu jumladan O‘zbekiston Respublikasi hududidan tashqariga o‘qishga yuborilganda quyidagi to‘lovlar: harbiy unvon maoshi, oxirgi egallab turgan asosiy lavozimi bo‘yicha lavozim maoshi, xizmat yillari uchun ustama, maxsus moddiy rag‘batlantirish jamg‘armasi hisobidan ustama (15 foizgacha), bir yo‘la to‘lanadigan pul ta’minoti, qonunchilikda belgilangan tartibda oziq-ovqat payogi uchun kompensatsiya puli va turar joyni ijaraga olganlik (ijarada turganlik) uchun pul kompensatsiyasi — o‘qishning butun muddati davomida saqlanib qolinadi;
 j) sud tomonidan harbiy xizmatchini egallagan lavozimidan chetlatish to‘g‘risida ajrim chiqarilgan holatda — ko‘rsatilgan ajrim bekor qilingunga yoki jinoyat ishi bo‘yicha uzil-kesil qaror qabul qilingunga qadar.
 Bunda pul ta’minotini to‘lash mazkur Nizomning 148-bandida belgilangan tartibda amalga oshiriladi; 
 z) harbiy xizmatchiga nisbatan qamoqqa olish tarzidagi ehtiyot chorasi qo‘llanilganda — qamoqqa olingan kundan boshlab ushbu ehtiyot chorasi bekor qilingunga qadar.
 Bunda ko‘rsatilgan davrda harbiy xizmatchiga pul ta’minoti to‘lanmaydi”.